Алфонсина Сторни
Сонет

Превод от испански: Александър Муратов, Атанас Далчев, 1968

chitanka.info

Влюбя ли се, аз съм тъжна и смирена,

мога небесата да сваля, когато

вплитам моята душа на друг в душата.

Ти не ще намериш пух по-мек от мене.

Никоя ръцете като мен не гали

и не се прикътва в блян едничък само

и душа човешка с нежност по-голяма

не побира в толкоз крехко малко тяло.

Мра върху очите, ако ги усетя

като живи птици, трепнали с крилете,

за да хвръкнат изпод белите ми пръсти.

Знам да очаровам с тъмна реч душата,

знам и да мълча, възлезе ли луната,

едра и червена, над горите гъсти.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.